Plaasmoorde: DA trek ‘n duidelike streep in die sand(Foto: Bongani Mbatha/ANA) Afgevaardigdes van die Demokratiese Alliansie se federale kongres het Sondag eenparig ‘n beleidsbesluit ondersteun dat plaasaanvalle en -moorde tot ‘n haatmisdaad en ‘n prioriteitsmisdaad verklaar moet word. Dianne Kohler Barnard, die DA se skaduminister van staatsveiligheid, het gesê vir die parlementslede, lede van provinsiale wetgewers en raadslede wat deel is van die DA-werkgroep oor plaasaanvalle en landelike veiligheid, is dit verblydend dat die Federale Kongres hierdie resolusie aanvaar het. Die resolusie vra vir strawwer vonnisse wanneer aanklaers bewys dat die motief vir die misdaad haat of minagting was, op grond van die slagoffer se identiteit as boer of plaaswerker. “Toe ons in 2006 vir die eerste keer oor plaasmoorde gepraat het, het die president, die regering en die ANC hierdie toenemend wrede aanvalle geïgnoreer. Tot en met die bekendstelling van die DA se 16-punt-veldtog 6 maande gelede, is plaasaanvalle en moorde grootliks deur die regering geïgnoreer,” het Kohler Barnard bygevoeg. “Die Suid-Afrikaanse Polisiediens (SAPD) se planne om aanvalle en moorde op swart en wit boere, plaaswerkers, hul vrouens, kinders en ouers te bekamp het grootliks gefaal. Hulle het steeds ’n vier keer groter kans om vermoor te word as die gemiddelde Suid-Afrikaner. “Die situasie op plase en landelike gemeenskappe was weer in die kollig toe die minister van polisie, Bheki Cele, alle plaaspatrollies tydens die aanvanklike Covid-19-grendeltydperk verbied het. Plaasaanvalle het onvermydelik die hoogte ingeskiet. Minister Cele voel ’n veer vir die lewens van landelike inwoners. Hy was onlangs weer nêrens te vinde toe drie van die land se provinsies deur brande verwoes is nie – en dit direk nadat die EFF ’n beroep op sy lede gedoen het om boere te verbrand. Dit was die DA wat sake in hierdie verband aanhangig gemaak het,” het Kohler Barnard gesê. “Ons landelike gemeenskappe word konstant bedreig. In die afgelope tien jaar is ongeveer 612 boere en plaaswerkers vermoor, met minstens 2 818 aanvalle wat aangeteken is, wat baie slagoffers vermink, verkrag, verlam of verblind gelaat het. Landelike gemeenskappe is verskriklik kwesbaar vir die afskuwelikste aanvalle. As gevolg van die afsondering van landelike gemeenskappe, het aanvallers die tyd om hul bose planne te volbring, hul olie te kook, die strykysters te verhit en hul messe te slyp. “In die lig van hierdie gruweldade bedank ons die DA-afgevaardigdes van die Federale Kongres vir hul absolute steun aan hierdie resolusie wat nie net poog om plaasaanvalle as haat- en prioriteitsmisdade te verklaar nie, maar om ook streekspesifieke landelike veiligheidsplanne op te stel vir elke landelike polisiedistrik in Suid-Afrika, en dat landelike gemeenskapspolisiëringseenhede ingestel word vir elke polisiekantoor op plaaslike stasievlak wat ten minste een landelike sektor bedien.” Deur hierdie resolusie te steun het die DA gesê genoeg is genoeg. “Ons het ons onderneming om te verseker dat alle Suid-Afrikaners gelyke beskerming en veiligheid deur die regering en SAPD kry, soos bepaal in ons Grondwet, bevestig.”